Source: http://ugyeszseg.hu/harom-napon-belul-birosag-elott-a-munkaba-igyekvo-asszony-tamadoja/
Timestamp: 2019-01-22 14:08:34
Document Index: 6643248

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Három napon belül bíróság előtt a munkába igyekvő asszony támadója | Ügyészség
Három napon belül bíróság előtt a munkába igyekvő asszony támadója
2018. június 7., 9:27 by dr. BORSODI-BUSS Emese
A Dabasi Járási Ügyészség súlyos testi sértés bűntette miatt gyorsított eljárásban állította bíróság elé azt a férfit, aki minden ok nélkül rátámadt, és súlyosan bántalmazott egy munkába tartó asszonyt a Pest megyei Újhartyánban.
A bűnügy vádlottja egy külföldi férfi, nemzetközi teherfuvarozó. 2018. június 2-án reggel érkezett a kamionjával az újhartyáni ipari parkba, ahol más sofőrökkel italozni kezdett, és estére erősen leittasodott.
A sértett asszony esti műszakban dolgozott az ipari park területén. Mikor este tíz óra előtt leszállt a buszról, és gyalog tartott a munkahelye felé, a vádlott észrevette őt, odament hozzá, és ok nélkül rátámadt. Többször arcon ütötte az asszonyt, aki az ütésektől a földre került. A földön fekvő nőt a férfi tovább ütötte.
A sértett kiáltásaira a telep biztonsági őrei siettek a segítségére. Az őrök a férfit a rendőrök kiérkezéséig visszatartották, majd a rendőrség őrizetbe vette.
A sértett a bántalmazás következtében súlyos sérüléseket szenvedett, azóta már több műtéten esett át.
A Dabasi Rendőrkapitányság dinamikus és hatékony nyomozását követően a Dabasi Járási Ügyészség súlyos testi sértés bűntette miatt gyorsított eljárásban állította bíróság elé a férfit. A Dabasi Járásbíróság a 2018. június 5-én megtartott tárgyaláson 1 év 9 hónap börtönre ítélte a vádlottat, a büntetés végrehajtását 4 évre felfüggesztette. A bíróság ítélete jogerős.